Program štátnej pomoci rozvoja bytovej výstavby
realizovanej formou poskytovania bankových záruk za úvery
A.	Preambula:	
Pre oživenie bytovej výstavby a zapojenie zdrojov bankových inštitúcií do rozvoja bývania sa prijíma Program štátnej pomoci rozvoja bytovej výstavby realizovanej formou poskytovania bankových záruk za úvery (ďalej len „program bankových záruk“). Predmetom programu bankových záruk je vytvoriť podmienky pre rozvoj bytovej výstavby a obnovu bytového fondu.
B.	Právny základ:	
1.	Implementačné pravidlá štátnej pomoci schválené v Asociačnej rade Európskej únie – Slovenská republika 22. novembra 2001 pod. č. No 6/2001 a uverejnené v Zbierke zákonov 18. apríla 2002 pod. č. 186/2002 Z. z.
2.	Zmluva o založení Európskeho spoločenstva, článok 87 a nadväzujúca sekundárna legislatíva.
3.	Nariadenie Európskej komisie č. 70/2001 z 12. januára 2001 o aplikácii článkov 87 a 88 zmluvy o ES o podpore štátu malým a stredným podnikateľom - v časti poskytovania štátnej pomoci pre malých a stredných podnikateľov.
4.	Zákon č. 231/1999 Z. z. o štátnej pomoci v znení neskorších predpisov.
5.	Zákon č. 303/1995 Z. z. o rozpočtových pravidlách v znení neskorších predpisov.
6.	Zákon o štátnom rozpočte na príslušný rozpočtový rok.
7.	Uznesenie vlády SR č. 1026/1999, ktorým bola schválená Koncepcia rozvoja bytovej výstavby, v rámci ktorej je poskytovanie bankových záruk jednou z foriem pomoci rozvoja bývania.
8.	Uznesenie vlády SR č. 1088/1999 , ktorým bola schválená koncepcia obnovy budov s dôrazom na obnovu bytového fondu, v zmysle ktorého je nevyhnutné vytvoriť ekonomické podmienky pre obnovu bytového fondu.
C.	Účel štátnej pomoci
Účelom štátnej pomoci je oživenie rozvoja bytovej výstavby a vytvorenie podmienok pre obnovu bytového fondu v bytových domoch. Program je okrem subjektov, na ktoré sa nevzťahujú ustanovenia predpisov Európskej únie o poskytovaní štátnej pomoci smerovaný na pomoc malým a stredným podnikateľom pre zapojenie sa do procesu rozvoja bývania.
Pri poskytovaní štátnej pomoci v rámci programu budú plne rešpektované stropy štátnej pomoci stanovené v regionálnej mape štátnej pomoci pre Slovenskú republiku okrem výnimiek, vyplývajúcich z ustanovení príslušnej legislatívy Európskej únie. 
D.	Poskytovateľ štátnej pomoci
1.	Poskytovateľom štátnej pomoci a vyhlasovateľom programu je Ministerstvo výstavby a regionálneho rozvoja SR (ďalej len „ministerstvo“), ktoré v súlade s § 10 zákona č. 575/2001 Z. z. o organizácii činnosti vlády a organizácii ústrednej štátnej správy je ústredným orgánom pre tvorbu a uskutočňovanie bytovej politiky.
2.	Vykonávateľom programu je Slovenská záručná a rozvojová banka, a.s. (ďalej len „SZRB“).
E.	Príjemca pomoci vo forme bankovej záruky
1.	Príjemcom pomoci vo forme bankovej záruky (ďalej len „príjemca pomoci“) je
a)	pre projekty uvedené v bode F.1. a F.2. 
1.	malý alebo stredný podnikateľ - fyzická osoba alebo právnická soba, ktorá podniká v zmysle § 2 ods. 2 Obchodného zákonníka,
2.	obec,^1)
b)	pre projekty uvedene v bode F.3. až F.6. 
1.	právnické osoby, ktoré majú zaregistrovanú zmluvu o spoločenstve vlastníkov bytov a nebytových priestorov v dome podľa osobitného predpisu^2) (ďalej len „spoločenstvo vlastníkov“),
2.	malý alebo stredný podnikateľ - fyzická osoba alebo právnická osoba, ktorá podniká v zmysle § 2 ods. 2 Obchodného zákonníka a ktorá vykonáva správu bytov pre vlastníkov bytov, ktorými sú prevažne fyzické osoby na základe zmluvy o výkone správy uzatvorenej podľa osobitného predpisu.^3)
2.	Na účely tohto programu 
a)	malý podnikateľ je podnikateľ, ktorý zamestnáva menej ako 50 zamestnancov, dosahuje ročný obrat najviac 7 mil. EUR, alebo vykazuje v účtovnej závierke hospodársky výsledok najviac 5 mil. EUR a je ekonomicky nezávislý,
b)	stredný podnikateľ je podnikateľ, ktorý zamestnáva menej ako 250 zamestnancov, dosahuje ročný obrat najviac 40 mil. EUR, alebo vykazuje v účtovnej závierke hospodársky výsledok najviac 27 mil. EUR a je ekonomicky nezávislý,
c)	ekonomicky nezávislým podnikateľom je podnikateľ, u ktorého 
-	podiel iných podnikateľov ako malých a stredných podnikateľov (ďalej len „MSP“) na základnom imaní alebo hlasovacích právach nie je 25 % a viac,
-	podiel takých MSP, ktorých zakladateľmi sú iní podnikatelia ako MSP, na základnom imaní alebo na hlasovacích právach nie je 25 % a viac,
-	sú preukázateľne zistené vlastnícke vzťahy na účely overenia splnenia podmienok podľa predchádzajúcich odsekov. ^4)
3. Príjemca pomoci sa v etape pred poskytnutím pomoci označuje ako žiadateľ o bankovú záruku.
F.	Oprávnené projekty
Oprávnenými projektmi programu bankových záruk za úvery sú projekty 
1.	výstavbu bytov alebo dostavbu rozostavaných bytov najmä v nájomnom bytovom dome, vrátane výstavby bytov, ktoré sa získajú zmenou dokončených stavieb, prípadne prestavbou nebytového priestoru na byt,
2.	výstavbu a dokončenie vodovodu, kanalizácie vrátane ČOV, komunikácií vozidlových a peších, plynu a elektrickej energie (ďalej len „technická vybavenosť), ktorá podmieňuje užívanie bytov v bytových domov a rodinných domoch,
3.	opravu spoločných častí, zariadení a príslušenstva bytových domov (nahrádzanie opotrebovaných konštrukcií novými konštrukciami s cieľom obnoviť funkčnosť stavby),
4.	modernizáciu spoločných častí, zariadení a príslušenstva bytových domov (odstránenie morálne opotrebovaných častí vybavenia s cieľom zvýšiť úžitkové vlastností stavby a jej častí pomocou uplatnenia technického pokroku),
5.	rekonštrukciu spoločných častí, zariadení a príslušenstva bytových domov (zásahy do konštrukcie – dispozičného usporiadania miestností a technologickej časti stavby s cieľom zvýšiť technické parametre a kapacity bez zmeny rozmerov stavby),
6.	opravu, modernizáciu a rekonštrukciu častí, ktoré je nevyhnutné vykonať súčasne (balkóny, lodžie, okná a pod.).
G.	Oprávnené náklady
Oprávnenými nákladmi pre 
a)	projekty uvedené v bode F.1. a F.2 na obstaranie hmotného investičného majetku je cena obstarania stavby,
b)	pre projekty uvedené v bode F.3. až F.6. je cena obstarania obnovy bytového domu realizovaná v rámci opráv, modernizácie a rekonštrukcie.
H.	Forma a výška pomoci
1.	Zámery uvedené v časti F. sa realizujú formou poskytovania bankovej záruky v zmysle Obchodného zákonníka za úver žiadateľa uvedeného v bode E., ktorý nedisponuje v potrebnom rozsahu vhodnými zabezpečovacími prostriedkami.
2.	Bankovú záruku je možné poskytnúť 
a)	pre projekty uvedené v bode F.1. a F.2 na istinu úveru maximálne však do výšky 65 % oprávnených nákladov. Maximálna výška bankovej záruky je 60 mil. Sk. 
b)	pre projekty uvedené v bode F.3. až F.6. do 100 % istiny úveru, ktorý nepresiahne výšku oprávnených nákladov. Maximálna výška úveru nesmie presiahnuť 200 000 Sk na jeden byt. 
3.	Platnosť bankovej záruky je časovo obmedzená 
a)	pre projekty uvedené v bode F.1. a F.2. dobou splatnosti úveru. Maximálna doba platnosti bankovej záruky je však obmedzená na 36 mesiacov, odo dňa vystavenia záručnej listiny,
b)	pre účel uvedený v bode F.3. až F.6. dobou 10 rokov odo dňa vystavenia záručnej listiny.
4.	Príjemcovi pomoci SZRB účtuje poplatok za poskytnutie bankovej záruky v zmysle platného „Sadzobníka poplatkov za služby poskytované SZRB“ v závislosti od doby platnosti bankovej záruky.
I.	Výpočet výšky štátnej pomoci
1.	Výška štátnej pomoci sa vypočíta podľa pravidiel Európskej komisie. Vzhľadom na to, že štátna pomoc nie je poskytovaná priamo vo forme príspevku zo štátnych zdrojov, ale ide o zvýhodňovanie nepriamo vo forme záruky za úver výška štátnej pomoci sa stanovení ekvivalentom hotovostnej finančnej pomoci nasledovne:
a)	v prípade, ak úroková sadzba úveru na poskytnutie, ktorého sa požaduje banková záruka je vyššia ako referenčná úroková sadzba platná v čase poskytnutia štátnej pomoci nejde o štátnu pomoc,
b)	v prípade, ak úroková sadzba úveru na poskytnutie, ktorého sa požaduje banková záruka je rovná alebo nižšia ako referenčná úroková sadzba platná v čase poskytnutia štátnej pomoci štátna pomoc sa vypočíta z rozdielu úrokov vypočítaných pri referenčnej úrokovej sadzbe a úrokov vypočítaných pri dohodnutej úrokovej sadzby úveru berúc do úvahy poplatok za poskytnutie bankovej záruky. Vypočítaný rozdiel úrokových sadzieb sa diskontuje podľa rokov splácania predmetného úveru v súlade s predpismi Európskej únie tykajúcich sa poskytovania štátnej pomoci.
2.	Referenčnú úrokovú sadzbu stanoví a oznámi Úrad pre štátnu pomoc.
J.	Podmienky poskytnutia bankovej záruky
1.	SZRB poskytuje bankovú záruku za stavebný úver na základe písomnej žiadosti žiadateľa o bankovú záruku. 
2.	Bankovú záruku SZRB nie je možné poskytnúť žiadateľovi o bankovú záruku, ktorý:
-	si v minulosti ku dňu podania žiadosti nesplnil svoj záväzok voči SZRB, a za ktorého SZRB uskutočnila plnenie z bankovej záruky,
-	neoprávnene používa alebo zadržiava prostriedky štátneho rozpočtu, alebo prostriedky Štátneho fondu rozvoja bývania,
-	nesplnil voči ministerstvu predchádzajúce záväzky,
-	neplní odvodové povinnosti upravené osobitnými predpismi,^5)
-	nespĺňa podmienky uvedené v bode E a náležitosti podľa osobitného predpisu.^6)
3.	Pomoc je možné poskytnúť spoločenstvu vlastníkov, ak schválilo prijatie úveru na niektorý z účelov uvedených v bode F.3. až F.6.
4.	Pomoc na projekty vymedzene v bode F. je možné poskytnúť v prípade, ak pred predložením žiadosti o štátnu pomoc nezačali práce na realizácií projektu.
K.	Postup pri podaní a riešení žiadosti o bankovú záruku
1.	Formuláre žiadosti o bankovú záruku sú k dispozícii v centrále a regionálnych zastúpeniach SZRB, na ministerstve, v pobočkách bánk a stavebných sporiteľní.
2.	Žiadateľ o bankovú záruku je povinný vyplniť žiadosť o bankovú záruku vo všetkých bodoch presne a úplne. Podpísaním žiadosti žiadateľ akceptuje podmienky tohto programu a súčasne potvrdzuje správnosť a úplnosť údajov.
3.	K žiadosti je žiadateľ povinný priložiť prehľad o poskytnutej štátnej pomoci a prehľad o pomoci de minimis, ktorá bola jemu alebo jeho právnemu predchodcovi poskytnutá v roku v ktorom je podávaná žiadosť, ako aj za predchádzajúce tri kalendárne roky. 
4.	Vyplnenú a úverujúcou bankou potvrdenú žiadosť spolu s požadovanými dokladmi (uvedenými v žiadosti) postúpi úverujúca banka SZRB do 15 pracovných dní od schválenia úveru.
5.	SZRB po kompletizácii a posúdení žiadosti túto postúpi do 15 pracovných dní Komisii pre výber projektov zloženej zo zástupcov ministerstva a SZRB (ďalej len „komisia“), ktorá posúdi žiadosť o pomoc, preverí dodržanie účelu a vyhodnotí splnenie zákonných, vecných a formálnych kritérií a podmienok stanovených príjemcovi bankovej záruky.
6.	V prípade, ak príjemcom bankovej záruky je osoba uvedená v bode E.1. písm. a) bod 1. a bode E.1. písm. b) bod 2. oznámi SZRB poskytnutie štátnej pomoci Úradu pre štátnu pomoc do 15 dní od jej poskytnutia. SZRB v záručných dokumentoch zaviaže príjemcu štátnej podpory, aby oznámil poskytnutie štátnej pomoci Úradu pre štátnu pomoc do 15 dní od jej poskytnutia. Súhrnnú správu o poskytnutej štátnej pomoci za predchádzajúci kalendárny rok predloží SZRB Úradu pre štátnu pomoc do konca apríla príslušného roka.
7.	Na poskytovanie pomoci príjemcovi uvedenému bodu E.1. písm. a) bod 2. a bodu E.1. písm. b) bod 1. sa nevzťahujú ustanovenia osobitného predpisu.^7) Vzhľadom na to, poskytovanie tejto pomoci nepodlieha oznamovacej povinnosti k Úradu pre štátnu pomoc.
8.	O poskytnutí a výške bankovej záruky rozhoduje komisia. Na rozhodnutie komisie sa nevzťahujú ustanovenia osobitného predpisu^8) a rozhodnutie komisie je konečné. V prípade kladného rozhodnutia o poskytnutí bankovej záruky SZRB vystaví do 30 pracovných dní záručné dokumenty, ktoré zašle úverujúcej banke a príjemcovi pomoci.
9.	Rozhodnutie o neposkytnutí bankovej záruky za úver SZRB písomne oznámi do 15 pracovných dní úverujúcej banke a žiadateľovi o bankovú záruku. 
L.	Rozpočet
1.	Vyhlasovateľ programu zabezpečuje jeho finančné krytie a na základe zmluvy o zverení poukazuje finančné prostriedky vykonávateľovi programu.
2.	Pre rok 2002 boli na realizáciu predmetného programu poskytnuté ministerstvom prostriedky vo výške 338 650 tis. Sk.
M.	Transparentnosť a monitorovanie
1.	SZRB je oprávnená v čase posudzovania a vybavovania žiadosti požadovať od žiadateľa o bankovú záruku informácie súvisiace s projektom podporovaným formou bankovej záruky. Žiadateľ o bankovú záruku umožní povereným pracovníkom SZRB a ministerstva verifikáciu vykázanej skutočnosti vo výkazoch a v ďalších dokladoch a umožní kontrolu realizácie účelu podporovaného formou bankovej záruky.
2.	SZRB, ministerstvo a Úrad pre štátu pomoc sú oprávnení v prípade poskytnutia bankovej záruky túto kontrolu vykonávať počas celého obdobia trvania zmluvných vzťahov medzi SZRB a príjemcom pomoci.
3.	Príjemca pomoci je povinný umožniť ministerstvu, SZRB a Úradu pre štátu pomoc vykonanie kontroly realizácie projektu, oprávnenosti vynaložených nákladov a dodržania podmienok poskytnutia štátnej pomoci.
N.	Plnenie bankovej záruky
1.	SZRB uskutoční plnenie z bankovej záruky podľa platných a účinných záručných dokumentov, ak úverujúca banka preukáže, že boli splnené všetky podmienky stanovené v záručných dokumentoch.
2.	Po plnení z bankovej záruky je SZRB oprávnená v zmysle záručných dokumentov požadovať od príjemcu pomoci sumu, ktorú plnila podľa svojej povinnosti a výška, ktorej vyplýva zo záručných dokumentov.
O.	Záverečné ustanovenia
1.	Na poskytnutie bankovej záruky nie je právny nárok.
2.	Účasť príjemcu pomoci v tomto programe bankových záruk nevylučuje účasť v iných podporných programoch SZRB. V prípade, ak ide o štátnu pomoc je potrebné dodržať pravidlá o kumulácii štátnej pomoci.
3.	Pri nedodržaní podmienok, za ktorých sa banková záruka poskytla, je príjemca pomoci povinný postupovať podľa osobitného predpisu.^9)
4.	Ministerstvo, SZRB a Úrad pre štátnu pomoc sú oprávnení vyžiadať si informácie od iných poskytovateľov o nimi poskytnutej štátnej pomoci alebo pomoci de minimis a tieto osoby sú povinné požadované informácie poskytnúť.
5.	Úrad pre štátnu pomoc je oprávnený vyžadovať od poskytovateľa, SZRB a príjemcu informácie, ak sú potrebné na posúdenie súladu poskytnutia štátnej pomoci so smernicami Európskej únie o štátnej pomoci; tieto osoby sú povinné požadované informácie úradu poskytnúť.
6.	Program bankových záruk nadobúda účinnosť dňom schválenia vládou Slovenskej republiky.
P.	Spôsob vyhlásenia
Vyhlásenie programu bankových záruk je vo forme uznesenia vlády SR a uverejnením v Obchodnom vestníku.
Q.	Doba trvania programu bankových záruk
Program sa vyhlasuje na dobu od 1.1.2003 do 31.12.2010. Jeho ukončenie alebo zmeny podmienok budú včas oznámené spôsobom uvedeným v časti O.